
Betegtájékoztató: Információk a beteg számára

Tabletta antidolorica FoNo VIII. Parma
acetilszalicilsav, paracetamol, koffein, etilmorfin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Tabletta antidolorica FoNo VIII. Parma és milyen betegségek esetén alkalmazható?
2.	Tudnivalók a Tabletta antidolorica FoNo VIII. Parma alkalmazása előtt
3.	Hogyan kell alkalmazni a Tabletta antidolorica FoNo VIII. Parma-t?
4.	Lehetséges mellékhatások
5	Hogyan kell a Tabletta antidolorica FoNo VIII. Parma-t tárolni?
6.	A csomagolás tartalma és egyéb információk


1.	Milyen típusú gyógyszer a Tabletta antidolorica FoNo VIII. Parma és milyen betegségek esetén alkalmazható?

A Tabletta antidolorica FoNo VIII. Parma fájdalomcsillapító hatású készítmény.


2.	Tudnivalók a Tabletta antidolorica FoNo VIII. Parma alkalmazása előtt

Ne alkalmazza a Tabletta antidolorica FoNo VIII. Parma-t, ha:
·	allergiás a hatóanyagokra vagy a gyógyszer (6. pontban felsorolt) egyéb összetevőjére;
·	légúti szűkülettel járó (obstruktív) légzészavarban szenved;
·	a légzőközpont csökkent működése áll fenn Önnél;
·	zöldhályogban szenved;
·	súlyos hasi fájdalom jelentkezik Önnél, ami azonnali orvosi ellátást igényel (akut has);
·	Önnél a gyomor ürülése gátolt;
·	a gyomortartalom visszajutása miatt Önnél nyelőcsőgyulladás (reflux özofagitisz) alakult ki;
·	aktív gyomorfekélyben szenved;
·	vérzékenységben szenved;
·	vérzéssel járó (hemorrágiás) betegségben szenved;
·	Ön súlyos májkárosodásban vagy vesekárosodásban szenved
·	rendszeresen fogyaszt nagyobb mennyiségben alkoholt;
·	Önnél megállapították, hogy a CYP4502D6 gyorsan metabolizálók közé tartozik;
·	a glükóz-6-foszfát-dehidrogenáz-enzim hiányában szenved;
·	terhes vagy szoptat;
·	18 évesnél fiatalabb.

Figyelmeztetések és óvintézkedések
A Tabletta antidolorica FoNo VIII. Parma alkalmazása előtt beszéljen kezelőorvosával vagy gyógyszerészével.

Erős hatású szert tartalmaz.

Óvatosan alkalmazandó, ha:
·	Önnek gyomor-bélrendszeri panaszai vannak;
·	a gyomornyálkahártyája károsodott;
·	asztmában szenved;
·	allergiában szenved;
·	nem kontrollált, magas vérnyomása van.

A készítmény a pszichés teljesítményt befolyásolhatja, alkalmazásának időtartama alatt gépjárművet vezetni vagy balesetveszéllyel járó munkát végezni tilos.

Alkalmazása megfontolandó, ha Ön közepesen súlyos fokú májkárosodásban vagy vesekárosodásban szenved, továbbá ha egyéb, májműködést befolyásoló gyógyszert szed. Ha ezzel kapcsolatban bizonytalan, forduljon kezelőorvosához.

A készítmény folyamatosan legfeljebb 10 napig alkalmazható, utána forduljon kezelőorvosához. Tartós alkalmazás esetén hozzászokás alakulhat ki.

Más paracetamol-tartalmú készítménnyel történő egyidejű alkalmazása kerülendő.

Egyéb gyógyszerek és a Tabletta antidolorica FoNo VIII. Parma
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Gyógyszer-kombinációban (szalicilátok, aminofenazon) történő tartós alkalmazása, még a szokásos adagok esetén is, hematológiai károsodást, vesekárosodást és májkárosodást okozhat.

A készítmény óvatosan alkalmazható együtt:
·	doxorubicinnel;
·	inzulinnal.

Paracetamol összetevő miatt gyógyszerkölcsönhatások alakulhatnak ki az alábbi gyógyszerek egyidejű alkalmazásakor. Tájékoztassa kezelőorvosát, ha az alábbiak valamelyikét szedi:
·	májenziminduktor hatású gyógyszerek (egyes altatók, epilepszia elleni gyógyszerek, például a fenobarbitál, fenitoin, karbamazepin, továbbá szalicilamid, glutetimid, rifampicin);
·	probenecid (köszvény kezelésére szolgáló gyógyszer);
·	metoklopramid, domperidon (hányinger, hányás kezelésére);
·	kolesztiramin (epesavkötő gyanta);
·	gyomorürülést lassító gyógyszerek (pl. propantelin);
·	gyomorürülést gyorsító gyógyszerek (pl. metoklopramid);
·	véralvadásgátlók.

Acetilszalicilsav összetevő miatt gyógyszerkölcsönhatások alakulhatnak ki az alábbi gyógyszerek egyidejű alkalmazásakor. Tájékoztassa kezelőorvosát, ha az alábbiak valamelyikét szedi:
·	dipiridamol (vérlemezkék összekapcsolódását gátló gyógyszer);
·	metoklopramid (hányinger és hányás kezelésére);
·	metoprolol (szívgyógyszer);
·	kortikoszteroidok (erős gyulladáscsökkentők);
·	véralvadásgátlók;
·	vérrögoldók;
·	egyéb vérlemezke-összecsapódást gátló gyógyszerek;
·	szulfonilurea típusú vércukorszintcsökkentő gyógyszerek;
·	metotrexát (immunszuppresszáns);
·	fenitoin és valproinsav (epilepszia kezelésére);
·	probenecid és szulfinpirazon (köszvény kezelésére);
·	fenbufén, indometacin és piroxikám (nem-szteroid gyulladáscsökkentők).
·	digoxin (szívgyógyszer);
·	lítium (mentális betegségek kezelésére);
·	barbiturátok (nyugtatók);
·	vizelethajtók;
·	bizonyos vérnyomáscsökkentők, az angiotenzinkonvertáló-enzim-gátlók (ACE-inhibitorok).

Koffein összetevő miatt gyógyszerkölcsönhatások alakulhatnak ki az alábbi gyógyszerek egyidejű alkalmazásakor. Tájékoztassa kezelőorvosát, ha az alábbiak valamelyikét szedi:
·	májon át metabolizálódó gyógyszerek;
·	láz- és fájdalomcsillapítók (szalicilátok és nem-szteroid gyulladáscsökkentők);
·	cimetidin (gyomorsav termelődését csökkentő gyógyszer);
·	szájon át szedendő fogamzásgátlók (etinilösztradiol hatóanyag miatt);
·	ciprofloxacin,enoxacin (antibiotikum);
·	verapamil, mexiletin (szívgyógyszer);
·	diszulfirám (alkohol elvonáskor alkalmazzák);
·	egyes izomrelaxánsok (idrocilamid);
·	nikotin (dohányzásról való leszokást segítő gyógyszerekben);
·	bizonyos altatók és nyugtatók (benzodiazepinek);
·	teofillin (asztma kezelésére).

A Tabletta antidolorica FoNo VIII. Parma egyidejű alkalmazása alkohollal
Alkalmazása alatt szeszesital fogyasztása kerülendő.

Gyermekek és serdülők:
A készítmény gyermekeknek és serdülőknek ellenjavallt.

Terhesség és szoptatás
Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.
Terhesség ideje alatt etilmorfin-hidroklorid és acetilszalicilsav tartalma miatt ellenjavallt. Az anyatejbe átjutó acetilszalicilsav és etilmorfin-hidroklorid a szoptatott csecsemőben felhalmozódhat és mérgezési (toxikus) tüneteket okozhat (vérzés, kumuláció), ezért a készítmény szoptatás időszakában ellenjavallt.

A készítmény hatásai a gépjárművezetéshez és a gépek kezeléséhez szükséges képességekre 
A készítmény a pszichés teljesítményt befolyásolhatja, ezért alkalmazásának időtartama alatt gépjárművet vezetni vagy baleseti veszéllyel járó munkát végezni tilos.


3.	Hogyan kell alkalmazni a Tabletta antidolorica FoNo VIII. Parma-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Felnőttek:
Ha az orvos másképpen nem rendeli, fájdalom esetén naponta 2-3-szor 1 tablettát kell bevenni, de folyamatosan legfeljebb 10 napig alkalmazható, utána forduljon kezelőorvosához.

A tablettát szétrágás nélkül, kevés folyadékkal kell bevenni.

Gyermekek és serdülők:
A készítmény gyermekeknek és serdülőknek ellenjavallt.

Ha az előírtnál több Tabletta antidolorica FoNo VIII. Parma-t vett be
Nagy adagban, főleg tartós alkalmazás során veseműködési zavar és májkárosodás, igen nagy adagban (≥10 g) végleges májszövetelhalás jöhet létre, valamint szapora szívverés és szívritmuszavar (extraszisztolé) alakulhat ki, amely akár a beteg halálához is vezethet.
Amennyiben túladagolásból eredő tüneteket észlel, azonnal forduljon orvoshoz.

Ha elfelejtette bevenni a Tabletta antidolorica FoNo VIII. Parma-t
Ha elfelejtett bevenni egy adagot, vegye be, amint eszébe jut. Ha már közel van a következő adag időpontja, várjon addig. Ne vegyen be kétszeres adagot a kihagyott tabletta pótlására.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A Tabletta antidolorica FoNo VIII. Parma lehetséges mellékhatásainak gyakorisága nem ismert:
·	depresszió;
·	légzőközpont csökkent működése;
·	vérnyomásesés;
·	pulzusszámcsökkenés;
·	sárgaság;
·	pupillaszűkület;
·	szapora pulzus;
·	szívritmuszavar;
·	allergiás reakciók: bőrpír, csalánkiütés, nyálkahártya-duzzanat;
·	csontvelőt érintő allergiás reakciók: csontvelő által termelt sejtek számának csökkenése (pancitopénia), fehérvérsejtszám csökkenés (leukocitopénia), vérlemezkeszám csökkenés (trombocitopénia);
·	gyomor-bélnyálkahártya irritáció;
·	fülzúgás;
·	émelygés;
·	hányinger;
·	székrekedés;
·	szédülés;
·	álmosság.

Májkárosodás esetén a koffein felezési ideje megnyúlik, ami mérgezést okozó felhalmozódáshoz (toxikus kumulációhoz) vezethet.
A készítmény esti bevétele az alvást zavarhatja.

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse kezelőorvosát vagy gyógyszerészét.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Tabletta antidolorica FoNo VIII. Parma-t tárolni?

Legfeljebb 25 °C-on tárolandó.

A gyógyszer gyermekektől elzárva tartandó! 
A dobozon feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Tabletta antidolorica FoNo VIII. Parma?
· A készítmény hatóanyagai: 500,0 mg acetilszalicilsavat, 300,0 mg paracetamolt, 50,0 mg koffeint, 20,0 mg etilmorfin-hidrokloridot tartalmaz tablettánként.
· Egyéb összetevők: kukoricakeményítő, povidon, sztearinsav, talkum, vízmentes kolloid szilícium-dioxid

Milyen a Tabletta antidolorica FoNo VIII. Parma külleme és mit tartalmaz a csomagolás?
Küllem: fehér színű, kerek, lapos felületű, metszett élű, keserű ízű, szagtalan tabletta.  Átmérője: kb. 13 mm. Magassága: 5,8–6,2 mm.
Csomagolás: 10 db tabletta átlátszó barna színű, PVC //Alu buborékcsomagolásban és dobozban. 

A forgalomba hozatali engedély jogosultja és a gyártó
PARMA PRODUKT Gyógyszergyártó Kft.
1145. Budapest, Uzsoki u. 36/a

